Euroopan parlamentin ja neuvoston asetuksen (EU) N:o 1308/2013 105 artiklassa tarkoitetun, erään viinialan nimityksen eritelmän muutoksen hyväksymistä koskevan hakemuksen julkaiseminen

(2021/C 284/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

TUOTE-ERITELMÄÄN TEHTÄVÄÄ MUUTOSTA KOSKEVA HAKEMUS

”Cotnari”

PDO-RO-A0135-AM01

Hakemuksen jättöpäivä: 1. elokuuta 2017

1. Muutokseen sovellettavat säännöt

Asetuksen (EU) N:o 1308/2013 105 artikla – Muu kuin vähäinen muutos

2. Muutoksen kuvaus ja perustelut

2.1. Uusien viinityyppien lisääminen: laatukuohuviini ja maustettu laatukuohuviini

Tuote-eritelmää muutetaan sisällyttämällä siihen asetuksen (EU) N:o 1308/2013 liitteessä VII olevassa II osassa määritellyt uudet rypäletuotteiden luokat, laatukuohuviinit ja maustetut laatukuohuviinit, joita valmistetaan yksinomaan tarkistettua alkuperänimitystä ”Cotnari” vastaavalla rajatulla maantieteellisellä alueella voimassa olevan lainsäädännön mukaisesti. Näissä luokissa voidaan käyttää hiilihapottomien viinien luokan ohella tarkistettua alkuperänimitystä ”Cotnari”.

Tuote-eritelmän I kohtaa ja yhtenäisen asiakirjan 1.3 kohtaa on muutettu.

Alkuperänimityksen ”Cotnari” laajentamista laatukuohuviineihin ja maustettuihin laatukuohuviineihin on pyydetty Cotnarin alueen viininviljelypotentiaalin kehittämiseksi. Tämä voidaan havaita näiden uusien tuoteluokkien laadussa.

Kuohuviinien kulutus on kasvanut viime vuosina, ja kuluttajat ovat kiinnostuneita kaikenlaisin valmistusmuodoin tuotetuista kuohuviineistä. Tämä koskee erityisesti maantieteellisillä merkinnöillä tai alkuperänimityksillä varustettuja viinejä. Monet romanialaiset tuottajat ovat siksi alkaneet keskittyä kuohuviinien tuottamiseen erityisesti kansallisista rypälelajikkeista.

Romanialaisista Tămâioasă românească ja Busuioacă de Bohotin -lajikkeista saatujen maustettujen laatukuohuviinien potentiaali kehittyy rajatun maantieteellisen alueen maaperän ja sääolosuhteiden ansiosta. Tämä voidaan nähdä viinien erityisessä aromien voimakkuudessa, hedelmäisyydessä ja hienostuneisuudessa.

2.2. Viinituotosta koskeva muutos tuotoksen kasvun huomioon ottamiseksi

Tuote-eritelmässä on nostettu Cotnari-viinien tuotantoon käytettyjen lajikkeiden tuotosta ja rypälelajikkeiden sadon määrää.

Tämän vuoksi tuote-eritelmän V ja VI kohtaa sekä yhtenäisen asiakirjan 1.5.2 kohtaa on muutettu.

Muutoksella vahvistetaan viinien enimmäistuotos tai rypälelajikkeiden enimmäissato. Siinä otetaan huomioon rypäleiden täysi kypsyysaste korjuuhetkellä sekä se, että edellisen kymmenen vuoden aikana suurelle osalle rajattua aluetta on istutettu kotoperäisiä lajikkeita, kuten Grasă de Cotnari, Frâncușă, Fetească Albă, Busuioacă de Bohotin, Tămâioasă Românească ja Fetească Neagră, joilla on korkeampi biologinen tuotospotentiaali. Lisäksi on käytetty tehokkaita istutustapoja, joten viiniköynnösten tiheys hehtaarilla on suurempi kuin vanhoissa viinitarhoissa.

Uusien viinitarhojen perustamiseen käytetty istutusmateriaali käsittää perinteisten lajikkeiden uudet kloonit, joilla on paremmat laatuominaisuudet ja korkea tuotantopotentiaali. Vanhoissa viinitarhoissa viiniköynnöksiä oli 2 200–2 500 hehtaarilla ja uusissa niitä on 3 600–4 200 hehtaarilla käytetystä istutustavasta riippuen.

2.3. Uusien viinityyppien (laatukuohuviinin ja maustetun laatukuohuviinin) analyyttisten ominaisuuksien esittäminen

Tuote-eritelmää on muutettu siten, että siihen sisällytetään haettujen uusien tuoteluokkien (laatukuohuviinit ja maustetut laatukuohuviinit) analyyttisia ja aistinvaraisia ominaisuuksia koskevat tiedot.

Tämän vuoksi tuote-eritelmän XI kohdan a alakohtaa ja yhtenäisen asiakirjan 1.4 kohtaa on muutettu.

Uusien viinityyppien ominaisuuksien lisääminen tuote-eritelmään johtuu uusien luokkien sisällyttämisestä. Uudet luokat on yksilöitävä ja niitä on kuvailtava määrittelemällä niiden erityiset analyyttiset parametrit.

2.4. Uusien viinityyppien (laatukuohuviinin ja maustetun laatukuohuviinin) aistinvaraisten ominaisuuksien esittäminen

Laatukuohuviinin ja maustetun laatukuohuviinin lisääminen merkitsi, että tuote-eritelmää oli muutettava sisällyttämällä tiedot uusien luokkien aistinvaraisista ominaisuuksista. Näiden viinityyppien ulkonäköä, tuoksua ja makua koskevat yksityiskohdat on lisätty.

Tämän vuoksi tuote-eritelmän XI. kohdan b alakohtaa ja yhtenäisen asiakirjan 1.4 kohtaa on muutettu.

Uusien viinityyppien ominaisuuksien lisääminen tuote-eritelmään johtuu uusien luokkien sisällyttämisestä. Uudet luokat on yksilöitävä ja niitä on kuvailtava määrittelemällä niiden erityiset analyyttiset parametrit.

2.5. Tiedot uusien viiniluokkien (laatukuohuviinin ja maustetun laatukuohuviinin) yhteydestä maantieteelliseen alueeseen

Kuvausta, joka koskee yhteyttä maantieteelliseen alueeseen, on täydennetty kuvauksella kaikista viinityypeistä, koska tuote-eritelmään on lisätty uusia luokkia (laatukuohuviini ja maustettu laatukuohuviini). Näin varmistetaan, että kunkin alueelta saatujen tuotteiden luokan syy-seuraussuhde kuvaillaan yksityiskohtaisesti.

Tuote-eritelmän II kohtaa ja yhtenäisen asiakirjan 1.8 kohtaa on muutettu.

Maantieteellistä aluetta sekä uusien tuoteluokkien ominaisuuksia ja syy-seuraussuhdetta koskevien tietojen lisääminen tuote-eritelmiin on välttämätöntä luokkien käyttöönoton seurauksena ja jotta määritellään suotuisat olosuhteet rajatulla maantieteellisellä alueella, jolta tuotteet saadaan.

2.6. Laatukuohuviinien ja maustettujen laatukuohuviinien erityisten tuotantomenetelmien (tekniikoiden) lisääminen

Tuote-eritelmää on muutettu lisäämällä siihen laatukuohuviinien ja maustettujen laatukuohuviinien tuotantomenetelmät. Tällaiset tiedot on annettava näiden luokkien käyttöönoton seurauksena.

Tuote-eritelmän X kohtaa on muutettu, mutta yhtenäiseen asiakirjaan ei ole tehty muutoksia.

Alkuperänimityksellä ”Cotnari” varustettu laatukuohuviini valmistetaan luonnollisen käymisen avulla autoklaaveissa tai pulloissa valitusta tekniikasta riippuen. Valmistuksessa käytetään tuote-eritelmässä luetelluista lajikkeista saatuja perusviinejä.

Hiilihapottomien viinien tuotantomenetelmiä täydennetään siten, että roseeviinit voidaan valmistaa roseen tai punaisen värisistä lajikkeista maseraatiotekniikkaa käyttämällä.

2.7. Laatukuohuviinin ja maustetun laatukuohuviinin tuotantotekniikoihin liittyvien termien sisällyttäminen merkintöihin

Tuote-eritelmää on muutettu sisällyttämällä erityiset merkintävaatimukset käyttöön otetuille uusille viiniluokille. Ne koskevat lakisääteisten termien sisällyttämistä sokeripitoisuudesta (brut nature, brut, extra brut, extra dry, sec, demi sec).

Tämän vuoksi tuote-eritelmän XII kohtaa ja yhtenäisen asiakirjan 1.9 kohtaa on muutettu.

YHTENÄINEN ASIAKIRJA

1. Tuotteen nimi

Cotnari

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

5. Laatukuohuviini

6. Maustettu laatukuohuviini

4. Viini(e)n kuvaus

Hiilihapottomien valkoviinien analyyttiset ja aistinvaraiset ominaisuudet

Aistinvaraisesti arvioituna valkoviinit ovat maultaan täyteläisiä ja niiden väri vaihtelee vihertävänkeltaisesta (nuoret viinit) oljenkeltaiseen ja hunajankeltaiseen (kypsät viinit). Niissä voi havaita rusinan, saksanpähkinäsydämien ja karvasmantelien aromeja (Grasă de Cotnari -lajike) ja niissä on kypsien rypäleiden tuoksu, johon yhdistyy voimakkaita kukkaisia vivahteita, hedelmäisyyttä (Frâncușă-lajike), heinän, akasiankukan ja tuoreen voin vivahteita sekä suussa viipyilevää leivän kuoren makua (Chardonnay-lajike), raikkaita vivahteita, trooppisten hedelmien makua ja juuri leikattujen paprikoiden ja seljankukan tuoksua (Sauvignon-lajike).

Erityiset aromaattiset lajikkeet ovat voimakkaan värisiä, ja niissä on niitetyn heinän ja basilikan sekä päärynöiden tuoksu ja makean ruusuinen maku (Tămâioasă românească -lajike), jossa on ruusunkukan ja lehmuksenkukan vivahteita, samettinen ja vaniljan ja mantelin mieleen tuova maku (Traminer roz -lajike), vaaleanpunaisesta kuivaan sipulinkuoreen vaihtelevia sävyjä ja basilikan tai ruusun tuoksu (Busuioacă de Bohotin -lajike).

Yleiset analyyttiset ominaisuudet Kokonaisalkoholipitoisuus enintään (til-%) 15,00 Todellinen alkoholipitoisuus vähintään (til-%) 11,00 Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 18 Kokonaisrikkidioksidipitoisuus enintään (mg/litra) 350

Hiilihapottomien roseeviinien analyyttiset ja aistinvaraiset ominaisuudet

Aistinvaraisesti arvioituna roseeviinit ovat maultaan täyteläisiä, niiden väri vaihtelee vihertävänkeltaisesta (nuoret viinit) oljenkeltaiseen ja hunajankeltaiseen (kypsät viinit). Niissä voi havaita rusinan, saksanpähkinäsydämien ja karvasmantelien aromeja (Grasă de Cotnari -lajike) ja niissä on kypsien rypäleiden tuoksu, johon yhdistyy voimakkaita kukkaisia vivahteita, hedelmäisyyttä (Frâncușă-lajike), heinän, akasiankukan ja tuoreen voin vivahteita sekä suussa viipyilevää leivän kuoren makua (Chardonnay-lajike), raikkaita vivahteita, trooppisten hedelmien makua ja juuri leikattujen paprikoiden ja seljankukan tuoksua (Sauvignon-lajike).

Erityiset aromaattiset lajikkeet ovat voimakkaan värisiä, ja niissä on niitetyn heinän ja basilikan sekä päärynöiden tuoksu ja makean ruusuinen maku (Tămâioasă românească -lajike), jossa on ruusunkukan ja lehmuksenkukan vivahteita, samettinen ja vaniljan ja mantelin mieleen tuova maku (Traminer roz -lajike), vaaleanpunaisesta kuivaan sipulinkuoreen vaihtelevia sävyjä ja basilikan tai ruusun tuoksu (Busuioacă de Bohotin -lajike).

Yleiset analyyttiset ominaisuudet Kokonaisalkoholipitoisuus enintään (til-%) 15,00 Todellinen alkoholipitoisuus vähintään (til-%) 11,00 Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 18 Kokonaisrikkidioksidipitoisuus enintään (mg/litra) 200

Hiilihapottomien punaviinien fysikaaliset, kemialliset ja aistinvaraiset ominaisuudet

Nuorissa punaviineissä on rubiininpunaisia ja kypsissä punaviineissä tiilenpunaisia vivahteita. Niissä on kuivattujen punaisten hedelmien, luumujen ja tummien kirsikoiden tuoksu ja samettinen maku, jossa voidaan havaita miellyttävää hedelmäisyyttä.

Yleiset analyyttiset ominaisuudet Kokonaisalkoholipitoisuus enintään (til-%) 15,00 Todellinen alkoholipitoisuus vähintään (til-%) 12,00 Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 20 Kokonaisrikkidioksidipitoisuus enintään (mg/litra) 200

Laatukuohuviinien analyyttiset ja aistinvaraiset ominaisuudet

SAN-merkityt laatukuohuviinit erottuvat aistinvaraisilta ominaisuuksiltaan hienostuneina, raikkaina ja luonnollisina viineinä. Niille ovat ominaisia myös käymisaromit ja kukkaiset vivahteet. Niiden ulkonäkö/väri vaihtelee vihertävänkeltaisesta vaaleankeltaiseen, valkoisten kuohuviinien vaahto on pitkäkestoista ja roseekuohuviinien väri vaihtelee vaaleanpunaisen eri sävyjen välillä.

SAN-nimityksen ”Cotuari” kattamien kuohuviinien poreilu on aluksi voimakasta ja vähenee myöhemmin, mutta on kuitenkin pitkäkestoista, ja kuplat ovat hienoja. Tämä on osoitus Cotnari-kuohuviinien hienolaatuisuudesta ja hienovaraisuudesta.

Niiden tuoksu on raikas ja hieno ja ominainen lajikkeelle, josta ne saadaan. Maku on kukkainen ja kevyt ja tuoksu tuo mieleen itsestään hajonneen hiivan.

Laatukuohuviineillä on vähintään 3,5 baarin ylipaine 20 celsiusasteen lämpötilassa.

Yleiset analyyttiset ominaisuudet Kokonaisalkoholipitoisuus enintään (til-%) 11,00 Todellinen alkoholipitoisuus vähintään (til-%) 10,00 Vähimmäishappopitoisuus 3,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 11 Kokonaisrikkidioksidipitoisuus enintään (mg/litra) 185

Maustettujen laatukuohuviinien analyyttiset ja aistinvaraiset ominaisuudet

Tămâioasă Românească -lajikkeesta saatu maustettu laatukuohuviini on oljenkeltaista, ja siinä on vihertäviä vivahteita, runsaasti vaahtoa ja hienoja pitkäkestoisia kuplia. Aromi on hieno, voimakas ja hyvin paljon suitsutuspihkaa muistuttava, ja siinä voi havaita basilikan, ruusujen ja vastaniitetyn heinän vivahteita. Maku on tasapainoinen, miellyttävä ja eloisa hapokkuuden ja makeuden välisen tasapainon ansiosta.

Busuioacă de Bohotin -lajikkeesta saatu maustettu laatukuohuviini on vaaleanpunaista, ja siinä on purppuranpunaisia vivahteita, runsaasti vaahtoa ja hienoja pitkäkestoisia kuplia. Erityinen muskatin aromi on hieno ja voimakas, ja siihen yhdistyy sitrushedelmien, basilikan ja ruusun terälehtien vivahteita. Jälkimaussa on tuoreiden punaisten hedelmien mietoja aromeja. Maku on miellyttävä ja eloisa happoisuuden ja sokeripitoisuuden tasapainon ansiosta. Viinin aromi, maku ja suutuntuma ovat tasapainoisia.

Maustetuilla laatukuohuviineillä on vähintään 3 baarin ylipaine 20 celsiusasteen lämpötilassa.

Yleiset analyyttiset ominaisuudet Kokonaisalkoholipitoisuus enintään (til-%) 10,00 Todellinen alkoholipitoisuus vähintään (til-%) 6,00 Vähimmäishappopitoisuus 3,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 11 Kokonaisrikkidioksidipitoisuus enintään (mg/litra) 185

5. Viininvalmistusmenetelmät

a. Olennaiset viininvalmistusmenetelmät

Viljelykäytäntö

Keinokastelu sallitaan vain kuivuuden koettelemina vuosina ja kansallisen viini- ja viiniköynnösviraston (ONVPV) ilmoituksesta, kun maaperän vesipitoisuus 0–100 cm:n syvyydessä vähenee 50 prosenttiin aktiivisen kosteuden intervallista (AHI). Tällöin sovelletaan kohtuullisia keinokastelunormeja (400–600 m3/ha).

Rypäleiden raakana korjaaminen – rypäleterttujen lukumäärän vähentäminen kypsymisen alkuvaiheessa, kun tuotantopotentiaali ylittää eritelmässä sallitut enimmäismäärät.

b. Enimmäistuotokset

— rypäleiden ollessa täysin kypsiä sadonkorjuuhetkellä, lajikkeet Grasă de Cotnari, Pinot gris, Chardonnay, Muscat Ottonel ja Traminer roz: 11 000 kilogrammaa rypäleitä hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Tămâioasă Românească, Sauvignon ja Busuioacă de Bohotin: 12 500 kilogrammaa rypäleitä hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Fetească albă ja Fetească neagră: 13 000 kilogrammaa rypäleitä hehtaaria kohden

— rypäleiden ollessa täysin kypsiä sadonkorjuuhetkellä, lajike Frâncușă: 14 000 kilogrammaa rypäleitä hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Grasă de Cotnari, Pinot gris, Chardonnay, Muscat Ottonel ja Traminer roz: 82,50 hehtolitraa hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Tămâioasă românească, Sauvignon ja Busuioacă de Bohotin: 94,00 hehtolitraa hehtaaria kohden

— rypäleiden ollessa täysin kypsiä sadonkorjuuhetkellä, lajike Frâncușă: 105,00 hehtolitraa hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Fetească albă ja Fetească neagră: 97,50 hehtolitraa hehtaaria kohden

6. Rajattu maantieteellinen alue

Tarkistetun alkuperänimityksen (SAN) kattamien viinien rajattu tuotantoalue käsittää seuraavat Iașin ja Botoșanin lääniin kuuluvat paikkakunnat:

Iașin lääni

— Cotnarin kunta: Cotnarin, Hodoran, Cârjoaian, Bahluiun, Iosupenin ja Lupărian kylät

— Ceplenițan kunta: Ceplenițan, Buhalnițan ja Zlodican kylät

— Scobințin kunta: Scobințin, Bădenin, Zagavian ja Feteștin kylät

— Hârlăun kaupunki: Hârlăun kaupunki

— Delenin kunta: Delenin, Maxutin, Feredenin, Slobozian ja Poianan kylät

— Cucutenin kunta: Cucutenin, Băicenin ja Săcăreștin kylät

— Todireștin kunta: Todireștin ja Băicenin kylät

— Balșin kunta: Balșin, Bourenin ja Coasta Măguriin kylät.

Botoșanin lääni

— Frumușican kunta: Frumușican ja Rădenin kylät.

Tarkistettuun alkuperänimitykseen ”Cotnari” voidaan lisätä tuottajien niin halutessa yksi seuraavista viinitilojen nimityksistä: Dealul Castel, Dealul Episcopului, Dealul Paraclis, Dealul Mândrului, Zlodica, Țiglăi, Dealul Cătălina, Cârjoaia, Lupăria, Ceplenița, Dealul lui Vodă, Buhalnița, Scobinți, Dealul Furcilor, Dealul Stânca, Hodora, Zagavia, Dealul Naslău, Hârlău, Deleni, Cucuteni, Boureni, Balș tai Coasta Măgurii.

7. Pääasiallinen rypälelajike / pääasialliset rypälelajikkeet

Busuioacă de Bohotin Rs – Schwarzer Muscat, Muscat fioletovâi, Muscat violet Cyperus ja Tămâioasă violetă

Chardonnay B – Gentil blanc ja Pinot blanc Chardonnay

Fetească albă B – Păsărească albă, Poama fetei, Mädchentraube, Leanyka ja Leanka

Fetească neagră N – Schwarze Mädchentraube, Poama fetei neagră, Păsărească neagră ja Coada rândunicii

Frâncușă B – Vinoasă, Mildweisser, Mustoasă de Moldova ja Poamă creață

Grasă de Cotnari B – Dicktraube, Grasă ja Köver szölö

Muscat Ottonel B – Muscat Ottonel blanc

Pinot Gris G – Affumé, Grau Burgunder, Grauburgunder, Grauer Mönch, Pinot cendré, Pinot Grigio ja Ruländer

Sauvignon B – Green sauvignon

Traminer Roz Rs – Rosetraminer, Savagnin roz ja Gewürztraminer

Tămâioasă românească B – Busuioacă de Moldova ja Muscat blanc à petit grains

Tămâioasă românească B – Rumänische Weihrauchtraube ja Tamianka

8. Yhteyden/yhteyksien kuvaus

Yhteys maantieteelliseen alueeseen – maantieteellisen alueen tiedot

Suurin osa Cotnarin alueen viinitarhoista sijaitsee kvartäärikautisilla, erityisesti Coasta Cotnarilorin diluviaalisilla ja kolluviaalisilla kerrostumilla. Ainoastaan harvat sijaitsevat niittyjen alluviaalisilla kerrostumilla (ilmastoon liittyvien rajoitusten vuoksi). Vain pienillä alueilla viiniköynnökset juurtuvat sarmatiavaiheen emäkallioihin tai niiden heikkoon maa-ainekseen (Cotea ja muut, 2006).

Diluviaaliset ja kolluviaaliset kerrostumat ovat yleisiä rinteillä maan valumisen ja sateen aiheuttaman huuhtoutumisen vuoksi. Viininviljelyalueen itäisimmässä osassa on myös suolapitoista ja emäksisistä maaperää, joka on muodostunut suolapitoisille kerrostumille. Tällaisesta pohjamaasta muodostuva maaperä on yleensä suotuisa viininviljelylle (Cotea ja muut, 2006).

Viininviljelyalueen ilmasto on jaettu kuuteen mikroilmastoon. Vallitseva mikroilmasto (45 prosenttia koko alueesta) esiintyy etelän, kaakon ja lännen puoleisilla rinteillä, joiden kaltevuus on 5–20 astetta, joilla saadaan runsaasti auringonpaistetta ja jotka ovat hyvin suojassa kylmiltä pohjois- ja koillistuulilta. Näiden rinteiden lämpötilat ovat viininviljelyalueen korkeimmat, minkä vuoksi ne ovat viininviljelylle ihanteellisia.

Yhteys maantieteelliseen alueeseen – tuotteen tiedot

Hiilihapottomat viinit ovat täyteläisiä viinejä, joilla on lajikkeelle tyypillisiä erityisiä kukkaisia tai hedelmäisiä aromeja pitkän ja kuivan syksyn ja alueelle ominaisen jalohomeen vaikutuksesta. Niissä on sitrushedelmien, hunajan, akasiankukkien ja seljankukan aromeja ja vaniljan ja mantelin vivahteita, kun ne ovat jonkin verran kypsyneet.

Laatukuohuviinin tuoksu on aluksi reduktiivinen ja avautuu sen jälkeen sitrushedelmien ja heinän vivahteisiin, joihin yhdistyy mieto itsestään hajonneen hiivan vivahde. Bukeessa kohtaavat vihreän saksanpähkinän sydämien, basilikan ja päärynöiden, hunajan ja rusinoiden erityiset maut, ja siinä tuoksuu Cotnarin alueen pitkinä kuivina syksyinä kehittynyt jalohome.

Maustettujen laatukuohuviinien aromi ovat hieno ja voimakas, ja siinä voi havaita basilikan, ruusujen ja vastaniitetyn heinän vivahteita, Viinien vaahto on runsasta ja kuplat ovat hienoja ja pitkäkestoisia. Maku on miellyttävä, eloisa ja täyteläinen.

Yhteys maantieteelliseen alueeseen – syy-seuraussuhde

SAN-merkinnän ”Cotnari” kattamalla alueella valmistetut hiilihapottomat viinit eroavat toisistaan niiden tuotantoon käytettyjen lajikkeiden erilaisten ominaisuuksien vuoksi. Ominaisuuksiin puolestaan vaikuttaa maanperän koostumus.

Cotnarin alueelle tyypilliset pitkät ja kuivat syksyt edistävät jalohomeen kehittymistä. Se tekee viineistä täyteläisiä ja aromaattisilta ominaisuuksiltaan monimuotoisia. Viinit, joissa on kerätyistä jalohometartunnan saaneista rypäleistä peräisin olevaa jäännössokeria, kehittyvät luonnollisesti makeiksi viineiksi. Nämä viinit soveltuvat hyvin kypsytykseen, koska niiden alkoholipitoisuus on usein yli 12 tilavuusprosenttia.

Alueen ilmaston vuoksi viinien bukee on monipuolinen, ja siinä voidaan havaita tunnusomaisia trooppisten hedelmien kukkaisia vivahteita. Sokeri-, alkoholi- ja happopitoisuuden välillä vallitsee hyvä tasapaino.

Lähes täydellinen tasapaino sateen, auringonpaisteen ja pohjaveden kokonaishaihdunnan välillä Coasta Dealul Mare – Hârlăun suojassa pitkinä, kuivina ja erittäin aurinkoisina syksyinä takaa Grasă de Cotnarin kaltaisten lajikkeiden optimaalisen kypsymisen. Tämä antaa viineille hunajakennon, hunajan ja rusinoiden aromeja ja voimakkaan värin (joka vivahtaa meripihkaan kypsytetyssä viinissä).

Laatukuohuviinit ovat tasapainoisia ja niissä on tasalaatuinen happoisuus, koska viinit saadaan Romanian Moldovan alueen pohjoisimmista viinitarhoista. Viljellyt lajikkeet kestävät kohtuullista pakkasta ja kuivuutta ja niillä on optimaaliset heliotermiset resurssit. Koska ne kehittyvät keskellä kasvukautta, lajikkeiden tyypilliset aromit voivat muodostua hitaasti. Tämä antaa viineille erityisominaisuudet.

Maustettuihin laatukuohuviineihin käytettyjen lajikkeiden tyypilliset aromit muodostuvat hitaasti lämpimien ja erittäin aurinkoisten kesien sekä syyskuun keskilämpötila-arvojen ansiosta. Näin voidaan tuottaa viinejä, joilla on rikas bukee ja tunnusomaiset vivahteet.

Laatukuohuviinit ja maustetut laatukuohuviinit saadaan etenkin käsin poimituista kotoperäisistä lajikkeista, kuten Tămâioasă românească, Fetească albă, Francușă ja Busuioacă de Bohotin, joilla on tietty aromaattinen potentiaali. Lisäksi voidaan käyttää kansainvälisiä lajikkeita, jotka ovat sopeutuneet paikalliseen Cotnarin maaperään ja jotka ilmentävät sen ominaispiirteitä. Tällaisten lajikkeiden suhteen hyödynnetään alueen perinteisiä viininvalmistusmenetelmiä, joihin sisältyvät Romanian Moldovan alueelle ominaiset piirteet.

Perinteisiä menetelmiä täydennetään kuitenkin nykyaikaisilla viininvalmistustekniikoilla, joissa keskitytään korostamaan ja ilmaisemaan mahdollisimman tarkasti laatukuohuviinien ja maustettujen laatukuohuviinien hedelmäisyyttä ja raikkautta erityisesti sellaisilla lajikkeilla, joilla on laajempi aromaattinen potentiaali.

Tällaiset viinit ovat kirkkaita, niiden vaahto on runsasta, kuplat hienoja ja niissä on erityisiä kukkaisia tai hedelmäisiä aromeja.

Kuohuviinien sokeri- ja happopitoisuuden välillä on hyvä tasapaino, mikä on osoitus Cotnarin viinitarhojen erityisluonteesta ja laadukkuudesta. SAN-merkinnän ”Cotnari” kattama alue on Romaniassa sijaitseva viininviljelyalue, jolla on omat erityispiirteensä ja jolla on säilytetty romanialaisten lajikkeiden viljelyperinteet. Romanialaisten lajikkeiden, kuten Grasă de Cotnari, Tămâioasă românească, Fetească albă, Francușă, Busuioacă de Bohotin ja Fetească neagră, osuus on suurin tällä alueella.

Viinit ilmentävät aromaattisia lajikkeita (kuivattujen aprikoosien, mehiläisvahan, juuri leikatun heinän sekä basilikan ja päärynöiden tuoksu), mutta tämä riippuu suurelta osin myös siitä, miten maserointi- ja käymisprosessi suoritetaan ja miten pitkään sitä jatketaan, jotta rypäleen kuoresta voidaan saada aromaattisia aineita.

Vanhojen lajikkeiden, kuten Frâncușăn ja Busuioacă de Bohotin käytöllä saadaan arvokkaita kuohuviinejä, joiden väri vaihtelee oljenkeltaisen tai hennon/kirkkaan vaaleanpunaisen välillä, joiden poreilu on tasaista ja joihin sisältyy seljankukan tai akasiankukan kukkaisia vivahteita tai basilikan ja päärynän, vihreiden aprikoosien, greipin, sitruunankuoren ja vihreiden omenoiden hedelmäisiä vivahteita. Kuohuviinien mineraalisuus on keskimääräinen ja niissä on hallitsevia hedelmäisiä vivahteita.

Aiemmin näitä lajikkeita pidettiin suuressa arvossa hoveissa ja niitä oli tarjolla pajarien ylellisillä aterioilla. Viineissä käytettiin aiemmin Vlădoianun linnan logoa. Sen rakennutti vuonna 1901 Vlădoianu, pajari, joka oli Romanian kansallispankin pääjohtaja ja lisäksi merkittävä viininviljelijä. Ajan myötä logo toimi inspiraationa Cotnarin viineistä kirjoitetulle kertomukselle.

9. Olennaiset lisäedellytykset

Kaupan pitämistä koskevat edellytykset

Oikeudellinen kehys:

Kansallisessa lainsäädännössä

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Laatukuohuviinien ja maustettujen laatukuohuviinien luokkien viinien merkinnät sisältävät myös sovellettavan lainsäädännön edellyttämät sokeripitoisuutta osoittavat termit (brut nature, brut, extra brut, extra dry, sec, demi sec).

Linkki eritelmään

http://onvpv.ro/sites/default/files/caiet_sarcini_doc_cotnari_modif_cf_notific_797_21.04.2020_no_track_changes.pdf

(1) EUVL L 347, 20.12.2013, s. 671.